Mestské zastupiteľstvo v Košiciach uznesením č. 209 na svojom VI. rokovaní dňa 21. 9. 2015 podľa § 6 a § 10 ods. 3 písm. b) zákona č. 401/1990 Zb. o meste Košice v znení neskorších predpisov a podľa zákona č. 305/2013 Z. z. o elektronickej podobe výkonu pôsobností orgánov verejnej moci a o zmene a doplnení niektorých zákonov (zákon o e-Governmente) ustanovuje:

Všeobecne záväzné nariadenie mesta Košice 
č. 161
o poskytovaní elektronických služieb

§ 1
Predmet úpravy

(1)	Mesto Košice (ďalej len „mesto“) poskytuje elektronické služby prostredníctvom
a)	integrovaného informačného systému mesta a jeho mestských častí, ktorý je prístupný na webovom sídle http://www.esluzbykosice.sk (ďalej len „špecializovaný portál“) alebo
b)	Ústredného portálu verejnej správy, ktorý je prístupný na webovom sídle http://www.slovensko.sk (ďalej len „ústredný portál“).

(2)	Aktualizovaný zoznam elektronických služieb, ktoré poskytuje mesto, ich popis a návody na používanie sú uvedené na špecializovanom portáli a na ústrednom portáli.

(3)	Pre využívanie elektronických služieb je potrebná identifikácia a autentifikácia podľa osobitných predpisov, pokiaľ pri jednotlivej elektronickej službe nie je uvedené inak.

§ 2
Osobitné ustanovenie

Ak sa vo všeobecne záväzných nariadeniach mesta ako aj ďalších všeobecne záväzných právnych predpisoch mesta vyžaduje uskutočnenie podania v písomnej forme, táto písomná forma sa považuje za zachovanú, ak bolo podanie urobené vo forme elektronického podania v rámci elektronickej komunikácie podľa osobitného predpisu.

§ 3
Účinnosť

Toto všeobecne záväzné nariadenie nadobúda účinnosť 15. dňom od zverejnenia na úradnej tabuli mesta.

	MUDr. Richard Raši, PhD., MPH
	primátor mesta Košice

Zverejnené: 30.09.2015

Účinné: 15.10.2015